
I.
Charakteristika

1. Požiare na poliach členíme takto: 

a) požiare obilia, krmovín alebo iných plodín v období dozrievania a zberu,

b) požiare strnísk a zvyškov po zbere,

c) požiare starých porastov na neobhospodarovaných plochách,

d) požiare poľnohospodárskej techniky počas zberových prác,

e) požiare stohovanej slamy, sena a ďateliny.

2. Požiare na poliach sa rýchle šírenia (rýchlosť ich šírenia je závislá od meteorologických podmienok), pričom dochádza k zasiahnutiu veľkej plochy a k možnému ohrozeniu blízkych budov, techniky a stohov. K požiarom je náročný prístup (obmedzená únosnosť a priechodnosť terénu pre mobilnú hasičskú techniku) a môžu sa rozšíriť aj do lesných porastov. Na mieste požiaru je často nedostatok vody na hasenie, pričom vodné zdroje sa nachádzajú spravidla          vo veľkej vzdialenosti.

II.
Úlohy a postup činnosti
1.   Pri prieskume požiaru na poli treba zistiť 

a) plochu požiaru, rýchlosť a smer jeho šírenia vzhľadom na meteorologické podmienky a členitosť terénu,

b) ohrozené objekty v smeru šírenia požiaru,

c) prekážky, ktoré môžu zabrániť šíreniu požiaru,

d) prístupové komunikácie, únosnosť a priechodnosť terénu pre hasičskú techniku, pričom hrozí nebezpečenstvo uviaznutia, alebo náhradné prístupové možnosti na miesto požiaru,

e) možnosti zásobovania vodou.

2.   Pri hasení požiaru na poli treba 

a) zvoliť vhodný druh protipožiarneho útoku alebo zorganizovať požiarnu obranu vzhľadom na šírenie sa požiaru a množstvo síl a prostriedkov na mieste zásahu; zamerať sa najmä na smery šírenia požiaru k ohrozeným objektom,

b) likvidovať ďalšie ohniská vznikajúce v smere vetra a zabezpečiť ochranu zasahujúcich síl a prostriedkov, pričom hrozí nebezpečenstvo obkolesenia požiarom,
c) vytvoriť v dostatočnej vzdialenosti ochranný pás s využitím poľnohospodárskej techniky,
d) využiť na hasenie leteckú techniku v prípade rozsiahlych požiarov,
e) na likvidáciu požiaru nasadiť kropiace lišty a lafetové prúdnice na CAS, fekálne a kropiace vozidlá, jednoduché hasiace prostriedky, napríklad lopaty alebo krompáče.

3. Pri hasení stohov treba zvážiť možnosť ich rozdelenia vytvorením prieluky alebo stoh oborať.

4. Ak by náklady na zdolanie požiaru samostatne stojacieho objektu, napríklad stohu alebo skladu trávnatých krmovín, boli vzhľadom na hodnotu takéhoto objektu považované za náklady vynaložené nehospodárne a prieskumom sa potvrdilo, že nie sú ohrozené životy osôb, zvierat alebo životné prostredie, veliteľ zásahu musí zvážiť účelnosť zásahu alebo ho ukončiť aj napriek tomu, že nebol dosiahnutý cieľ činnosti nasadených síl a prostriedkov.

III.
Očakávané zvláštnosti

       Pri požiaroch na poliach môže dôjsť k týmto komplikáciám: 

a)  v prípade požiarov vo vegetačnom období hrozí nebezpečenstvo vzniku škôd na susedných poliach spôsobených zásahom hasičských jednotiek pri príjazde na miesto zásahu; vtedy treba zabezpečiť dokumentáciu škôd,
b)  hrozí uviaznutie hasičskej techniky na neúnosnom povrchu terénu alebo na poľných cestách,
c)  
môže dôjsť k zasiahnutiu síl a prostriedkov požiarom, a to najmä pri náhlej zmene smeru alebo sily vetra, alebo pri nesprávnom umiestnení hasičskej techniky,
d)   hrozí nebezpečenstvo úrazu elektrickým prúdom,
e)   môže dôjsť k poškodeniu hadicového vedenia,
f)  nedostupnosť miesta požiaru mobilnou hasičskou technikou, pričom k zmene priechodnosti terénu môže dôjsť aj počas zásahu,
g)   fyzicky náročné premiestňovanie zásahových prúdov na veľkej ploche,
h) 
únik ropných produktov z poľnohospodárskej techniky poškodenej požiarom,     tzv. olejová havária.

